MiG jagerflyet, der i går ankom til Bornholmertårnet ved Dueodde som en særtransport på tre store blokvogne, er nu samlet af de ni frivillige fra flere afdelinger af Flyvevåbnets Historiske Samling, der var rejst med til Bornholm for at stå for denne opgave.

De frivillige er tidligere ansatte ved flyvestationerne i blandt andet Skrydstrup og Karup.

Flyet er en MiG-15. Et sovjetisk jagerfly af samme type som det en polsk pilot afhoppede med på Bornholm i marts 1953 under den kolde krig, og dermed gav de allierede i NATO vigtig viden om, hvordan MiG-flyene teknisk var konstrueret.

Her i bygningerne på Dueodde, der tidligere rummede Forsvarets Efterretningstjenestes lyttepost mod øst, indgår flyet nu i udstillingen.